  Анжелика Тихонова корреспондент Удмуртиысь тазалыксыя ӧжыт быгатонлыкъем нылпиосты но егитъёсты Россиын арысь аре ортчись «Всемирный Парамузыкальный фестиваль» ужрадэ пыриськыны ӧтё. Куриськонъёсты но возьматонъёсын видеоез 16-тӥ инвожоозь кутозы, ивортэ элькунысь Печатья но калыке ивортодэт вӧлмытонъя агентстволэн пресс-службаез. Туэ сӥзьыл фестиваль Россиысь кӧня ке каръёсын радъяськоз. Ужрадъёс Костромаын Крезьгурлэн калыккуспо нуналаз кутскозы. Келям ужъёсты таӵе номинациосъя учкозы: кырӟан (академ, калык, эстрада но джаз, «киосын» кырӟан); чеберлыко кыл, мелодекламация; крезьгуро арбериосын шудон (фортепиано, калык, духовой, ударной но езо арбериос); эктон (балет, туала, калык но бал эктонъёс, коляскаосын но мукет юрттӥсь арбериосын эктонъёс); пластика номер; аспӧртэм жанръя номер; мукетъёсыз (крезьгуро театр, цирк, луоен анимация но мукет). Ыстэм ужъёсты люкетэн-люкетэн эскерозы. Номеръёсты учконлэн ужпумез – тазалыксыя ӧжыт быгатонлыкъёсын яркыт пиналъёсты но егитъёсты фестивальлэн ужрадъёсаз пыриськон понна быръён.  Куриськонэз гожтыны куронъёсын но фестивальлэн валатэтэныз (положениеныз) ужрадлэн нимлыко  пырыса тодматскыны луэ. Куриськонъёсты parmusicalfest@mail.ru электрон адресъя кутозы.  Фестиваль 2009-тӥ арын, Огкадь луонлыкъёслэн аразы, юнматэмын вал. Нош 2011-тӥ арысен ужрад калыккуспо но огъяросси форматэн ортче. Фестивальёсы Россиысь 50-лэсь ятыр улосвылъёсысь но 10 кунъёсысь пыриськисьёс вуылӥзы. Тегъёс: Удмуртия Россия фестиваль сӧсыръёс Мерлык крезьгур  